b'\n_START_ARTICLE_\nEgil Cederl\xc3\xb6f\n_START_PARAGRAPH_\nEgil Johannes Cederl\xc3\xb6f (12. huhtikuuta 1917 Helsinki \xe2\x80\x93 24. marraskuuta 1984 Parainen) oli suomenruotsalainen musiikinopettaja ja kuoronjohtaja, joka julkaisi suuren m\xc3\xa4\xc3\xa4r\xc3\xa4n musiikkipedagogista kirjallisuutta 1950-luvulta alkaen sek\xc3\xa4 ruotsiksi ett\xc3\xa4 suomeksi muun muassa Erkki Pohjolan kanssa. Cederl\xc3\xb6f vaikutti suuresti muun muassa nokkahuilunsoiton opetuksen tuomiseen koulujen musiikinopetukseen ja Sibelius-Akatemian musiikinopettajakoulutukseen toimiessaan akatemian koulumusiikkiosaston lehtorina 1966\xe2\x80\x931974._NEWLINE_Cederl\xc3\xb6f johti muun muassa Yleisradiossa toiminutta Radion lapsikuoroa 1954\xe2\x80\x931960. H\xc3\xa4n toimi Martin Wegelius -instituutin rehtorina 1964\xe2\x80\x931966 ja sit\xc3\xa4 ennen sen s\xc3\xa4\xc3\xa4ti\xc3\xb6n toiminnanjohtajana 1957\xe2\x80\x931964._NEWLINE_Egil Cederl\xc3\xb6f opiskeli Sibelius-Akatemian kapellimestarikursseilla ja opettajaseminaarissa.'